Tidligere forsvarsminister og gruppeformand Søren Gade (V), der nu repræsenterer partiet i Europaparlamentet, fortæller til TV Midtvest, at han er skuffet over, at Inger Støjberg ikke er blevet en del af den nye gruppeledelse.

»Den fløj og Ingers holdninger har stor rod hos befolkningen. Der er mange, der er bekymret for indvandring.«

»Jeg er bekymret for, hvem der nu skal repræsentere de synspunkter, der har været skyld i, at så mange mennesker er vendt tilbage til Venstre ved sidste folketingsvalg, siger Søren Gade til TV Midtvest.

Ifølge flere medier var der en afstemning mandag om posten som gruppenæstformand, hvor Støjberg nød opbakning fra Løkke.

Men folketingsgruppen foretrak Sophie Løhde (V), der blev gruppenæstformand og dermed indgår i ledelsen.

Støjberg har tidligere været nævnt som en mulig fremtidig formand for Venstre, den dag Lars Løkke Rasmussen går af, men mandag gik de tungeste poster til en række andre.

Det overraskede også Dansk Folkepartis formand, Kristian Thulesen Dahl, der skrev på Twitter:

'Hvad skete lige der? Venstre vrager Inger Støjberg til ledelsen. De bestemmer selvfølgelig helt selv deres konstituering, men hvis det er udtryk for et politisk kursskifte i udlændingepolitikken, vækker det selvsagt bekymring!'

Politisk kommentator Jarl Cordua mener, at det viser, at der ikke er styr på de indre linjer i partiet, når Søren Gade kommer med sådan en klar kritik af folketingsgruppen.

»Det understreger et autoristetstab, at han tillader sig at kritisere den beslutning,« siger Cordua og fortsætter:

»Det viser endnu en gang, at Søren Gade kører sit eget løb og bakker sin veninde op. Man kan også tolke det som, at det her makkerpar (Gade og Støjberg, red.) ikke har givet helt op med hensyn til at få indflydelse.«

Sidst på ugen uddeler Venstre ordførerskaber i forbindelse med partiets sommergruppemøde. Her håber folketingsmedlemmerne at kunne indtage en tung post.